DKF/42310-1/2019-ITM

**Az Európai Unió Emisszió-kereskedelmi Rendszer (EU ETS) IV. kereskedési időszakának 2021-2025 közötti részidőszakára vonatkozó Nemzeti Végrehajtási Intézkedéseket megalapozó adatszolgáltatás benyújtásának követelményeiről szóló közlemény**

Az EU ETS létesítmények a 2021–2025 közötti kiosztási időszakra vonatkozóan a II. Nemzeti Végrehajtási Intézkedés (NIMs) részeként igényelhetnek térítésmentesen kiosztható kibocsátási egység-mennyiséget. Az akkreditált hitelesítő által hitelesített, és az ezen közleményben szereplő további követelményeknek megfelelő II. NIMs-et legkésőbb 2019. június 17-ig nyújtja be az üzemeltető az Innovációs és Technológiai Minisztérium Dekarbonizációs Főosztálya felé.

1. **Általános információk:**

**A 2012. évi CCXVII. törvény** (a továbbiakban: Ügkr. tv.) **15/A. § (1) bekezdésének értelmében az EU ETS meglévő létesítményeknek a IV. kereskedési időszak (2021-2030.) 2021–2025 közötti kiosztási időszaka során évente térítésmentesen kiosztható kibocsátásiegység-mennyiséget a II. Nemzeti Végrehajtási Intézkedés (NIMs) tartalmazza.** Ezt követően, ötévenként - tehát a IV. kereskedési időszak 2026-2030 közötti, második részidőszakára vonatkozóan is - újabb NIMs-ek kerülnek elfogadásra. Az üzemeltető a II. NIMs alapjául szolgáló adatszolgáltatását akkreditált hitelesítő által hitelesítetten, a miniszter által vezetett minisztérium honlapján közzétett módon, határidőben készíti el és nyújtja be a miniszter részére.

A 2021-2025. közötti időszak vonatkozásában - a 2019/331 EU rendelet 2. cikk 1. pontja szerint - **meglévő létesítmény** a 2003/87/EK irányelv I. mellékletében felsorolt egy vagy több tevékenységet, vagy az EU ETS hatálya alá ezen irányelv 24. cikkének megfelelően először felvett tevékenységet végző bármely létesítmény, amely **az üvegházhatású gázok kibocsátására vonatkozó engedélyét** (a továbbiakban: ÜHG engedély) **legkésőbb 2019. június 30-án kapta meg**. Az ezt követően ÜHG engedélyt kapó, 2021-2025. vonatkozásában, a 2003/87/EK irányelv 3. cikkének h) pontja szerinti új belépőnek számító létesítmények az új belépő tartalék terhére külön kérelemben tudnak térítésmentes kvótát igényelni.

Az Ügkr. tv. 15/A. § (6) bekezdése alapján a II. NIMs-et és a vonatkozó NIMs listát a miniszter az üzemeltetők által benyújtott adatszolgáltatások ellenőrzését követően készíti el, és **a 2019. szeptember 30-i jogvesztő határidőig benyújtja az Európai Bizottság** (a továbbiakban: Bizottság) **részére jóváhagyásra.** Ennek értelmében meglévő létesítmények nem kaphatnak térítésmentes kvótát 2021-2025 közötti időszakra, ha nem szerepelnek a tagállam által 2019. szeptember 30-ig benyújtott NIMs listában.

Az Ügkr. tv. 15/A. § (8) bekezdésnek megfelelően **a NIMs lista közzétételéről a Bizottság jóváhagyását követően a miniszter gondoskodik.** Továbbá, a Bizottság által jóváhagyott nemzeti kiosztási tábla alapján a miniszter **2021. február 28-ig a jegyzékkezelő útján gondoskodik a 2021. évi kibocsátási egységeknek az üzemeltetők forgalmi jegyzékben vezetett számláin történő jóváírásáról.**

1. **Az adatszolgáltatás részeként az alábbi dokumentumokat szükséges benyújtani a létesítményre vonatkozó adatokkal kitöltve és a szükséges információk feltüntetésével:**

* A **II. Nemzeti Végrehajtási Intézkedéseket (NIMs) megalapozó adatszolgáltatás formanyomtatványa**, amelynek adatai kettős célt szolgálnak: egyfelől a referencia-értékek frissítéséhez, másfelől a létesítmény(részek) térítésmentes kvótakiosztásának meghatározásához járulnak hozzá;
* **Nyomonkövetési módszertani terv** (MMP) **sablon**, és az esetleges mellékletei;
* **Hitelesítési jelentés** (VR) **sablon** az előző 2 pontbeli dokumentumról (kötelező elem) és önkéntesen megküldött egyéb hitelesítési dokumentumok;
* **Kísérőlevél**, amelyben az üzemeltető nyilatkozik többek között arról, hogy
  + a 2021-2025 közötti időszakra vonatkozóan benyújtott adatszolgáltatásban **milyen eltérések vannak** - a megadott létesítményrész típusokat és számukat, a CO2-kibocsátásáthelyezés kockázatának (CL) való kitettségnek megfelelő státuszt, az alkalmazott TEÁOR ’08 (NACE 2.) és PRODCOM kódokat illetően - **a III. kereskedési időszakban benyújtott NIMs, vagy új belépő, vagy kapacitáscsökkentésről, vagy CL státusz módosításról szóló kérelemhez** (amelyik a legutóbbi kérelem a létesítmény esetében) **képest**;
  + a NIMs adatszolgáltatásban szükséges volt-e alkalmazni az alábbi **speciális esetekre vonatkozó szabályok** valamelyikét: de-minimis elv, kapcsolt hő- és áramtermelés, hulladékgáz(ok), fáklyázás, tüzelőanyag és villamos energia felcserélhetősége, a 2019/331 EU rendelet III. mellékletében felsorolt módszerek vagy, rost és papírgyártás, salétromsav termékreferencia-érték szerinti létesítményrésztől importált hő, tartalék vagy készenléti berendezés EU ETS hatálya alóli kivétele az Ügkr. tv. 15/B. § (1) bekezdése szerint;
  + a **Klímagáz Adatbázis**ból letölthető, a Nemzeti Klímavédelmi Hatóság rendelkezésére álló információkkal kitöltött sablonokban szereplő adatok (azonosító adatok mindhárom sablon esetében és a NIMs sablon D munkalapján az éves kibocsátás értékek) megfelelőek voltak-e, ha nem, akkor **mely adatokat volt szükséges módosítani**;
  + A **Klímagáz Adatbázisba feltöltött NIMs, MMP, VR sablonok és a további szerkeszthető formátumú táblázatok** a hiteles adatokat tartalmazó végleges adatszolgáltatásnak felelnek meg;

A kísérőlevéllel együtt kötelező megküldeni a http://klima.kormany.hu/letoltheto-anyagok aloldalon elérhető, kitöltött kísérőlevél-melléklet mintát.

Az üzemeltető köteles az illetékes hatóságok kérésére rendelkezésre bocsátani a NIMs adatszolgáltatást alátámasztó további információkat és adatokat.

1. **Az adatszolgáltatás benyújtásának határideje 2019. június 17. éjfél. A határidő elmulasztása jogvesztő, kivéve, amennyiben**

* a létesítmény a III. kereskedési időszak során üvegházhatású gáz-kibocsátással járó tevékenység végzésére vonatkozóan első alkalommal, vagy
* korábban az EU ETS hatálya alá tartozó, de időközben bezárt létesítmény újfent üvegházhatású gáz-kibocsátással járó tevékenység végzésére vonatkozóan

benyújtott kérelme jóváhagyása alapján kiadott ÜHG engedély 2019. június 1. és 2019. június 30. között válik hatályossá. Ezen esetekben a benyújtás határideje az ÜHG engedély hatályba lépését követő 15 naptári nap és az adatszolgáltatást a IV. pontban írtaknak megfelelően kell összeállítani.

1. **Az alábbi létesítményekre külön adatszolgáltatási követelmények vonatkoznak:**

| **Ssz.** | **ETS létesítmény típusa** | **Adatszolgáltatás** | **Benyújtási határidő** | **Hitelesítés** | **HAL kiszámítása** |
| --- | --- | --- | --- | --- | --- |
| **1.** | Tevékenységét 2018. január 1. után kezdte meg és 2019. május 31-ig hatályba lépett az első alkalommal kérvényezett ÜHG engedélye | NIMs sablon A munkalapját és az MMP sablon A és B munkalapját szükséges kitölteni. | 2019. június 17. | Azt követően kell, amennyiben már rendelkezésre áll(nak) az üzemszerű működés\* megkezdését követő első teljes naptári (2019. vagy 2020.) tevékenységi szint értéke(i). (Ekkor teljesen ki kell tölteni a NIMs és MMP sablonokat.\*\*) | Az üzemszerű működés megkezdését követő első teljes naptári év (2019. vagy 2020.) tevékenységi szint értéke(i) ismeretében. |
| **2.** | III. pontbeli kivétel | Az ÜHG engedély hatályba lépését követő 15 naptári nap |
| **3.** | Csak villamos energiát termel | NIMs sablon A munkalapját  szükséges kitölteni. | 2019. június 17. | Nem kell. | Nem kerül meghatározásra HAL, nem jogosult térítésmentes kvótakiosztásra. |
| **4.** | Szén-dioxid elkülönítését szolgáló létesítmények, a szén-dioxid szállítására szolgáló csővezetékek és a széndioxid-tárolóhelyek |
| **5.** | Kapcsolt hő- és energiatermelő (CHP) létesítmény, amely az összes megtermelt hőjét exportálja egy ETS létesítmény részére | NIMs sablon A munkalapját  szükséges kitölteni. Azonban javasolt megfontolni a NIMs sablon többi vonatkozó részének kitöltését is, mivel csak ezek kitöltése esetén kaphat térítésmentes kvótát a létesítmény, amennyiben 2021-2025. során elkezd végezni olyan ETS tevékenységet, amely után jogosult lenne térítésmentes kvótára. | 2019. június 17. | Nem kell. | Nem kerül meghatározásra HAL, nem jogosult térítésmentes kvótakiosztásra. Vagy 0 lesz a HAL, ha az A munkalapon felüli részek is kitöltésre kerülnek a NIMs sablonban. |
| **6.** | Hőtermelő (nem CHP) létesítmény, amely az összes megtermelt hőjét exportálja egy ETS létesítmény részére |

\* A működés első napja, vagyis az első nap, amelynek a tevékenységi szintje nagyobb, mint 0.

\*\* Az ezen adatszolgáltatásra vonatkozó benyújtási határidő a Bizottsággal történő egyeztetést követően kerül meghatározásra.

1. **Tartalék vagy készenléti berendezés EU ETS hatálya alóli kivétele az Ügkr. tv. 15/B. § (1) bekezdése szerint**

**A 2003/87/EK irányelv 27a. cikkének (3) bekezdése az évi 300 óránál kevesebbet működő tartalék-, illetve készenléti berendezések egyenértékű intézkedés nélküli, EU ETS-ből való kihagyását teszi lehetővé** az ezt választó tagállamok számára. A szabályozás klímapolitikai szempontjainak védelme érdekében, a hazai specifikus viszonyok figyelembevételével hazánkban az irányelvi szöveghez képest további feltételek alkalmazására került sor.

**A vonatkozó részletes szabályokat az Ügkr. tv. 2. § 46. és 47. pontjai, a 15/A. és 15/B. §-ai tartalmazzák**. Továbbá, **kötelező kitölteni a** <http://klima.kormany.hu/letoltheto-anyagok> **aloldalon elérhető**, az Ügkr. tv. 15/B. § (1) bekezdése szerinti EU ETS hatálya alóli kivételre vonatkozó **adatszolgáltatást** azon létesítmények részére, amelyek élni szeretnének ezen lehetőséggel. Illetve, ezen létesítmények számára kötelező kitölteni a **NIMs sablon „A\_Létesítmény adatok” lap I. 4. (e) „ii.” alpontját,** ahogyan az a NIMs sablon „b\_Iránymutatások és feltételek” munkalapján is feltüntetésre került.

Az Ügkr. tv. 15/A. § (3) bekezdése értelmében, **ha a berendezés mentesítése a 15/B. § (7) bekezdése szerint megszűnik a kiosztási időszak során, a berendezés vonatkozásában azzal a feltétellel osztható ki ismételten ingyenes kibocsátási egység**, ha az üzemeltető a mentesítés iránti kérelme benyújtásakor akkreditált hitelesítő által hitelesítetten, a jelen közleményben ismertetett módon, a **Nemzeti Végrehajtási Intézkedés alapjául szolgáló módosított adatszolgáltatást is benyújtotta, amely tartalmazza a mentesített berendezés adatait.** Azaz amennyiben a létesítmény e berendezés tekintetében is szeretne térítésmentes kvótakiosztásban részesülni az EU ETS hatálya alá való visszakerülést követően, akkor két hitelesített NIMs adatszolgáltatást szükséges benyújtani: egyet az ETS hatálya alól kivetetett berendezés nélkül, egyet pedig úgy, hogy vonatkozzon a kivetetett berendezésre. Amennyiben a mentesíteni kívánt berendezés nyomonkövetési mechanizmusát a NIMs adatszolgáltatással együtt benyújtott, hitelesítő által validált MMP nem tartalmazza, az MMP-t módosítani és hitelesíteni szükséges a berendezés EU ETS hatálya alá történő ismételt bevonása esetén.

1. **Az adatszolgáltatás módosítása, hiánypótlása**

**2019. június 17-ét követően a benyújtott adatszolgáltatások korrigálására, kiegészítésére csak hiánypótlási felszólításra válaszul van lehetőség a felszólításban rögzített határidőig, amely legkésőbbi dátuma 2019. augusztus 31.** Amennyiben határidőn belül nem érkezik be a hiánypótlás, akkor újabb hiánypótlási felszólítás kerül megküldésre az üzemeltető részére. **Kétszeri hiánypótlásra van lehetőség.** A 2019. augusztus 31. után késve beérkezett hiánypótlások nem fognak elbírálásra kerülni, ilyen esetben az adatszolgáltatás ezen dátum előtt megküldött legutolsó változata fog továbbításra kerülni a Bizottság részére.

Amennyiben a NIMs adatszolgáltatás ezen közlemény közzétételét megelőzően már benyújtásra került hivatalosan, vagy hitelesítve lett, de benyújtva még nem, és a követelmények ismeretének hiányában nem teljesíti valamelyik előírást, akkor ezt szíveskedjenek a Dekarbonizációs Főosztály részére jelezni az [euetskiosztas@itm.gov.hu](mailto:euetskiosztas@itm.gov.hu) e-mail címen.

1. **Az adatszolgáltatást elektronikus úton szükséges benyújtani, az alábbiaknak megfelelően:**

Kizárólag a **Klímagáz Adatbázis ETS modul Ingyenes kiosztás menüpontján keresztül** szükséges benyújtani az adatszolgáltatást. **A kitöltött NIMs, MMP, VR sablonokat és háttértáblázatokat szerkeszthető formátumban szükséges feltölteni**, illetve a **VR sablont a hitelesítő szervezet elektronikus aláírásával ellátva is,** az egyéb önkéntesen megküldött hitelesítési dokumentációval együtt. Amennyiben külföldön akkreditált hitelesítő szervezet végzi az adatok hitelesítését, akkor mellékeljék a hitelesítő szervezet esetében illetékes tagállam nemzeti akkreditáló testülete által kiállított azon dokumentum másolatát is, amelyből hitelt érdemlően megállapítható az akkreditált státusz Az egyéb dokumentumokat, amelyek nem táblázatok - azaz **a kísérőlevelet, annak mellékletét, berendezés kivételére vonatkozó kérelmet és alátámasztó dokumentumokat - az üzemeltető elektronikus aláírásával ellátva** szükséges feltölteni a megadott felületre.

Üzemeltetői fájlfeltöltést követően, de **legkésőbb 2019. június 17-én éjfélkor zárol a rendszer**, tehát a NIMs adatszolgáltatás egyszeri benyújtására van lehetőség 2019. június 17. éjfélig.

1. **Magyar nyelvű sablonok és útmutató dokumentumok**

**A NIMs, MMP, VR sablonok és a IV. kereskedési időszakra vonatkozó térítésmentes kiosztás szabályairól szóló útmutató dokumentumok magyar nyelven** a <https://klima.kormany.hu/letoltheto-anyagok> aloldalon, a „IV. kereskedési időszak dokumentumai” című részénél találhatóak meg.

**Az adatszolgáltatás teljesítésével kapcsolatos kérdéseiket az ITM Dekarbonizációs Főosztálya részére, az** [**euetskiosztas@itm.gov.hu**](mailto:euetskiosztas@itm.gov.hu) **e-mail címre szíveskedjenek megküldeni.**

Budapest, 2019. május „ ”

**dr. Botos Barbara**

**helyettes államtitkár**